stanford-oval/wikipedia huggingface dataset:
Ukraine International Airlinesin lento 752

| Ukraine International Airlinesin lento 752 |
| --- | --- |
 Onnettomuuskone kuvattuna lokakuussa 2019
Yhteenveto
Päivämäärä:  8. tammikuuta 2020
Onnettomuustyyppi:  alasampuminen
Tapahtumapaikka:  Khalajabad, Iran
Lähtöpaikka:  Imaami Khomeinin kansainvälinen lentoasema, Teheran
Määränpää:  Boryspilin kansainvälinen lentoasema, Kiova
Kuolleita:  176
Eloonjääneitä:  0
Lentokone
Konetyyppi:  Boeing 737-800
Lentoyhtiö:  Ukraine International Airlines
Rekisteritunnus:  UR-PSR
Matkustajia:  167
Miehistöä:  9
Ukraine International Airlinesin (UIA) lento 752 (PS752) oli kansainvälinen reittilento Teheranista Kiovaan. Reittiä lentänyt Boeing 737-800 syöksyi maahan 8. tammikuuta 2020 pian nousun jälkeen, kun Iranin vallankumouskaarti ampui sen alas kahdella ilmatorjuntaohjuksella. Iranin hallituksen mukaan ampuminen oli erehdys. Kaikki 176 matkustajaa ja miehistön jäsentä kuolivat.
Turmaa seuranneina päivinä sen syystä liikkui mediassa ristiriitaisia arvioita. Yhdysvaltain puolustusministeriö ja sekä Kanadan että Britannian pääministerit Justin Trudeau ja Boris Johnson ilmoittivat ilmatorjuntaohjuksen olevan todennäköinen syy turmaan. The New York Times ja tutkivan journalismin sivusto Bellingcat julkaisivat tapahtumapaikalla kuvatun videon, joka näyttää ohjuksen osuvan lentokoneeseen. Ennen onnettomuutta Iranin ja Yhdysvaltojen välit olivat erittäin jännittyneet, sillä Yhdysvallat surmasi tammikuun alkupuolella Bagdadissa lennokki-iskulla iranilaiskenraalin Qassem Suleimanin. Vain muutamaa tuntia ennen turmaa Iran oli tehnyt kostoksi ohjusiskun Yhdysvaltain tukikohtiin Irakissa. Aluksi Iranin hallitus väitti tietoja koneen alasampumisesta valheiksi ja "psykologiseksi sodankäynniksi Irania vastaan". 11. tammikuuta Iranin viranomaiset kuitenkin myönsivät iranilaisten ampuneen koneen alas erehdyksessä.
Lento

Lento toteutettiin Boeing 737-800 -lentokoneella, joka oli tarkastettu viimeksi kaksi päivää ennen turmaa. Kone oli noin kolme ja puoli vuotta vanha. Lennon oli tarkoitus lähteä Teheranista kello 5.15 paikallista aikaa, mutta viivästyi noin tunnin. Kone nousi ilmaan kello 6.12 ja syöksyi maahan pari minuuttia myöhemmin. Koneen musta laatikko löytyi pian onnettomuuden jälkeen.
Lentoturman 176 uhreista 82 oli iranilaisia, 63 kanadalaisia, 11 ukrainalaisia, 10 ruotsalaisia, 7 afganistanilaisia ja 3 brittejä.
Onnettomuuden syyt

Onnettomuuden jälkeen 8. tammikuuta Ukrainan Iranin-suurlähetystöstä kerrottiin moottorivian olleen syy onnettomuuteen. Seuraavana päivänä 9. tammikuuta Kanadan pääministeri Justin Trudeau piti lehdistötilaisuuden ja ilmoitti tiedustelulähteiden viittaavan Iranin ampumaan ilmatorjuntaohjukseen. Myös Yhdysvaltain viranomaiset sanoivat olevansa vakuuttuneita ohjuksen syystä turmaan. Myös Britannian pääministeri Boris Johnsonin näkemyksen mukaan ohjus on ollut turman aiheuttajana. Alankomaiden ulkoministeri Stefanus Blok sanoi uskovansa ohjuksen pudottaneen koneen. Venäjän ulkoministeri Sergei Lavrov sanoi, että Iranin syyttämiseksi ukrainalaiskoneen tippumisesta ei ole perusteita.
Tutkivan journalismin verkosto Bellingcat ja The New York Times julkaisivat videon, jossa näkyy mahdollisesti ohjusisku koneeseen. Bellingcatin mukaan video on kuvattu asuinalueella Länsi-Parandissa ja kamera osoittaa kohti lento 752:n tiedettyä reittiä. The New York Times ilmoitti tarkistaneensa videon aitouden.
Vasta kun ukrainalaiset lentoturmatutkijat löysivät ohjuksen sirpaleita ja paljastuminen oli varmaa, Iran myönsi ampumisen, 11. tammikuuta. Iranin mukaan ohjuksen laukaisi sotilas, joka luuli konetta risteilyohjukseksi. Sen mukaan viestintäyhteydet eivät toimineet tapahtuma-aikaan, mistä johtuen sotilas joutui tekemään päätöksen yksin, ja ratkaisu laukaisemisesta piti tehdä kymmenessä sekunnissa. Myöhemmin The New York Times uutisoi toiseen, turvakameran kuvaamaan videoon viitaten että ohjuksia oli kaksi, ja ne osuivat noin 30 sekunnin välein. Ilmeisesti lentokoneen transponderi rikkoontui ensimmäistä osumasta. Videon perusteella kone syttyi ensin tuleen, kaarsi takaisin kohti Teheranin lentokenttää ja räjähti muutamia minuutteja myöhemmin.
Tutkinta

Onnettomuustutkintaa johtaa kansainvälisten sääntöjen mukaan Iran. Ukraina lähetti paikalle 45 asiantuntijaa tutkimaan ohjuksen jäänteitä sekä keräämään DNA-näytteitä uhrien tunnistamiseksi.
Seuraukset

Ruotsi ilmoitti 10. tammikuuta keskeyttävänsä kaikki lennot Iraniin, samoin saksalainen lentoyhtiö Lufthansa.
Sadattuhannet iranilaiset tulivat kaduille osoittamaan mieltään Iranin hallintoa vastaan alasampumisen vuoksi. He ovat vaatineet ajatollah Ali Khamenein eroa. Poliisi hajotti 11. tammikuuta mielenosoituksen Teheranissa. Yhdysvaltain presidentti Donald Trump ilmaisi tukeaan mielenosoittajille ja vaati Twitter-palvelussa, myös farsin kielellä, että "uutta rauhanomaisten mielenosoittajien verilöylyä ei voi tapahtua, eikä internetin katkaisemista."
Pari kuukautta aiemminkin mieltä maan johtoa vastaan oli osoitettu kymmenissä kaupungeissa. Vallankumouskaarti oli tukahduttanut sen surmaamalla parista sadasta yli tuhanteen mielenosoittajaa.
Britannian suurlähettiläs Rob Macaire pidätettiin lyhyeksi aikaa 11. tammikuuta mielenosoitusten yhteydessä Teheranissa. Britannia syytti Irania kansainvälisen oikeuden rikkomisesta ja vaati tapahtuneesta selitystä.
Iran kertoi 14. tammikuuta pidättäneensä useita henkilöitä alasampumiseen liittyen. Iranin presidentti Hassan Ruhanin mukaan vastuu tapahtuneesta kuuluu useammalle kuin yhdelle henkilölle, ja hän haluaa oikeuslaitoksen muodostavan erityisen tuomioistuimen.
Aiheesta muualla

Kuvia tai muita tiedostoja aiheesta Ukraine International Airlinesin lento 752 Wikimedia Commonsissa
← 2019  Vuoden 2020 lento-onnettomuudet ja vaaratilanteet  2021 →
Onnettomuuskoneen romuja
Onnettomuuden uhreja
Kari Peitsamo ja Ankkuli (EP)

| Kari Peitsamo ja Ankkuli Kari Peitsamo ja Ankkuli |
| --- | --- | --- |

EP-levyn tiedot
 Äänitetty : 1977
 Julkaistu: Syyskuussa 1977
 Formaatti: 7" EP
 Levy-yhtiö: Love Records
Kari Peitsamon muut julkaisut
|   | Kari Peitsamo ja Ankkuli 1977 | Jatsin syvin olemus 1977 |
Kari Peitsamo ja Ankkuli on Kari Peitsamo ja Ankkuli -yhtyeen EP vuodelta 1977. EP:n kappaleet julkaistiin myös albumilla Jatsin syvin olemus myöhemmin samana vuonna.
Kappaleet

Jaana S. – 1.20
Uskon Beatleksiin – 2.22
Miss Universum – 2.22
Stop, shake, honey, go – 1.26
Barbi doll – 1.48
Lähde autoiluretkelle suureen etelän kanjoniin – 1.48
Country-hai – 1.12
Ankkuli – 1.37
Kilimanjaron lumet (vuoden 2011 elokuva)

| Kilimanjaron lumet> Les neiges du Kilimandjaro |
| --- | --- |

Ohjaaja:  Robert Guédiguian
Käsikirjoittaja:   Robert Guédiguian  Jean-Louis Milesi 
Perustuu:  Victor Hugon runoon Les pauvres gens
Tuottaja:  Robert Guédiguian
Säveltäjä:  Pascal Mayer
Kuvaaja:  Pierre Milon
Leikkaaja:  Bernard Sasia
Pääosat:   Ariane Ascaride  Jean-Pierre Darroussin  Gérard Meylan 
Valmistustiedot
Valmistusmaa:  Ranska
Tuotantoyhtiö:   Agat Films & Cie  Ex Nihilo  France 3 Cinéma 
Levittäjä:  Sacher Film Netflix
Ensi-ilta:  2011
Kesto:  107 min
Alkuperäiskieli:  ranska
Aiheesta muualla
IMDb 
Elonet
AllMovie
Infobox OKNimi-testi OK: 
Kilimanjaron lumet (ransk. Les neiges du Kilimandjaro) on Robert Guédiguianin ohjaama ranskalainen draamaelokuva vuodelta 2011, joka perustuu Victor Hugon runoon Les pauvres gens.
Elokuva palkittiin vuonna 2011 Euroopan parlamentin LUX-palkinnolla (European Parliament LUX Award).
Tarina

Michel (Jean-Pierre Darroussin) on ammattiyhdistysaktivi, joka uskoo solidaarisuuteen. Hän joutuu tekemään ikävän tehtävän ja valitsemaan, ketkä työpaikalla irtisanotaan. Hän tekee valinnan arpomalla, mutta solidaarisuuden vuoksi huijaa, että sattumalta hänen oma nimensä osuu lopputilin saavien joukkoon. Hän jää näin vapaaehtoisesti töistä pois, vaikka se tarkoittaa hänelle eläkkeen menetystä.
Jäätyään töistä pois Michel, joka on ollut vaimonsa Marie-Clairen (Ariane Ascaride) kanssa naimisissa yli 30 vuotta, järjestää juhlat sen kunniaksi. Juhliin on kutsuttu sukua, lapset ja lastenlapset sekä entisiä työtovereita. He saavat juhlissa suvulta lahjaksi liput Kilimanjarolle Tansaniaan ja matkakassan kulujen kattamiseksi siellä.
Kun Michel ja Marie-Claire ennen matkaa viettävät iltaa pelaten korttia Marie-Clairen siskon Denisen (Marilyne Canto) ja Michelin ystävän Raoulin (Gérard Meylan) kanssa, sisään hyökkää kaksi naamioitunutta ryöstäjää, jotka pahoinpitelevät heidät ja vievät rahat, joilla heidän oli tarkoitus maksaa kulut Kilimanjaron-matkalla. Kun myöhemmin paljastuu, että toinen ryöstäjistä on Michelin entinen työtoveri, joka irtisanottiin, Michel alkaa miettiä ryöstön motiiveja ja miten tältä olisi vältytty.
Rooleissa

| 0 | 1 | 2 |
| --- | --- | --- |
|  Jean-Pierre Darroussin  | … |  Michel   |
|  Ariane Ascaride  | … |  Marie-Claire   |
|  Anaïs Demoustier  | … |  Flo   |
|  Maryline Canto  | … |  Denise   |
|  Julie-Marie Parmentier  | … |  Agnès   |
|  Gérard Meylan  | … |  Raoul   |
|  Grégoire Leprince-Ringuet  | … |  Christophe   |
|  Adrien Jolivet  | … |  Gilles   |
|  Robinson Stévenin  | … |  komissaario   |
|  Karole Rocher  | … |  Christophen äiti   |
|  Pierre Niney  | … |  tarjoilija   |
|  Yann Loubatière  | … |  Jules   |
|  Jean-Baptiste Fonck  | … |  Martin   |
|  Emilie Piponnier  | … |  Maryse   |
|  Raphaël Hidrot  | … |  Jeannot   |
Lähde:
Aiheesta muualla

Victor Hugo: Les pauvres gens Poésie Française – Les Grands classiques. Viitattu 9.5.2021. (ranskaksi)
Green, Lincoln: The Snows of Kilimanjaro (Les Neiges du Kilimandjaro) – a Review LeftCentral. 23.1.2014. Viitattu 9.5.2021. (englanniksi)
Travers, James: Les Neiges du Kilimandjaro (2011) – Robert Guediguian FrenchFilms.org. Viitattu 9.5.2021. (englanniksi)
The Snows of Kilimanjaro – Robert Guédiguian Cineuropa. Viitattu 9.5.2021. (englanniksi)
The Witcher (pelisarja)

| The Witcher |
| --- | --- |
Kehittäjä:  CD Projekt Red
Julkaisija:  CD Projekt Red
Lajityyppi:  toimintaroolipeli
Ensijulkaisu:  The Witcher (2007)
Aiheesta muualla
MobyGames
Lisää peliartikkeleitaVideopelien teemasivulla
The Witcher on puolalaisen CD Projekt Redin toimintaroolipelisarja, joka perustuu puolalaisen fantasiakirjailijan Andrzej Sapkowskin Noituri-kirjoihin. Sarjan päähenkilö on hirviöiden metsästäjä Geralt Rivialainen (engl. Geralt of Rivia).
Sarjan pelit ovat myyneet yhteensä yli 50 miljoonaa kappaletta vuoden 2020 toukokuun loppuun mennessä.
Vuonna 2024 kerrottiin, että The Witcher 4 siirtyy esituotannosta tuotantovaiheeseen. The Witcher 4 aloittaa uuden saagan ja Ciri on tarinan ytimessä. Ciri on aiemmista peleistä tutun Geraltin adoptoitu tytär ja oli toinen päähenkilö The Witcher 3:ssa.
Pelit

The Witcher (2007)
The Witcher 2: Assassins of Kings (2011)
The Witcher Adventure Game, digitaalinen lautapeli (2014)
The Witcher 3: Wild Hunt (2015)
Hearts of Stone -lisäosa (2015)
Blood & Wine -lisäosa (2016)
Gwent: The Witcher Card Game (2018)
Thronebreaker: The Witcher Tales (2018)
The Witcher IV (tulossa)
Muuta

Netflix on tuottanut kirjoihin perustuvaa The Witcher – Noituri -televisiosarjaa.
Ohjelmistokehitys

Ohjelmistokehitys sisältää ohjelmistojen kehityksen laajemmalla vastuulla kuin pelkkä ohjelmointi, etenkin vaatimusmäärittelyn ja testaamisen osalta. Ohjelmistokehitys on joukko aktiviteetteja kuten uuden kehitys, muokkaus, uudelleenkäyttäminen, uudelleen suunnittelu, ylläpito tai muita aktiviteetteja, jotka johtavat ohjelmistotuotteisiin.
Eräissä yhteyksissä ohjelmistokehittäjä ja ohjelmistosuunnittelija tekevät samanlaisia tehtäviä ja termit voivat tarkoittaa samaa. Eräissä yhteyksissä termit eroavat ja suunnittelijalla on laajempi vastuu kaikkien ohjelmistokomponenttien yhteen toimivuudesta. Lisäksi joissain yhteyksissä termien käyttö voi olla rajatumpaa tarkoittamaan vain tiettyjä asiantuntijoita.
Ohjelmistokehityksen menetelmät

Ohjelmistokehityksessä on useita suuntauksia. Eräiden väitteiden mukaan perinteiset menetelmät ovat "fiktiota, joka antaa kuvan hallinnasta ja symbolista statusta". Menetelmien sanotaan olevan liian mekaanisia luonteeltaan ollakseen käyttökelpoisia. Perinteisiä menetelmiä on kutsuttu "tavoittamattomiksi ideaaleiksi ja opasteeksi utopistisissa kehitystilanteissa".
Eräitä ohjelmistokehityksen suuntauksia ovat:
vesiputousmalli
V-malli
inkrementaalinen malli
nopean kehityksen malli (RAD-malli)
ketterä ohjelmistokehitys (engl. agile)
iteratiivinen malli
spiraalimalli
Jatkuva toimitus on eräs ohjelmistokehityksen periaate, jossa ohjelmisto pidetään jatkuvasti toimituskelpoisena.
Ohjelmistotuotannon menetelmät

Ohjelmistokehitys on osa ohjelmistotuotantoa, jossa se on usein viimeisiä vaiheita prosessissa.
Ohjelmistokehitysprosesseihin liittyy seuraavia standardeja:
ISO/IEC 12207
ISO 9000
ISO/IEC 15504
ISO/IEC 24744
SPEM 2.0
Ohjelmakoodin uudelleenkäytettävyys (ohjelmiston uudelleenkäyttö, engl. software reuse) tarkoittaa ohjelmistojärjestelmien toteuttamista olemassa olevasta ohjelmistosta tyhjästä tekemisen sijaan. Käsite on peräisin Naton ohjelmistokehityskonferenssista vuonna 1968, jossa käsiteltiin suurten ja luotettavien ohjelmistojärjestelmien kehitystä hallitulla ja kustannustehokkaalla tavalla. Konferenssia pidetään ohjelmistokehityksen alan syntypaikkana.
Verrattaessa ohjelmistoprojektien kehitysmallien tuottavuutta ja laatua vain yksi käytäntö on liittynyt sekä korkeaan tuottavuuteen että alhaiseen virhemäärään: varhaisen prototyypin julkaiseminen. Perinteisten ja joustavampien kehitysprosessien välillä ei välttämättä ole haittaa mahdollisesta konfliktista, koska ne perustuvat johdonmukaisille käytännöille, jotka jossain tapauksissa on suunnattu valintojen välisten erojen käsittelyyn.
Kirjallisuutta

Peter Naur; Brian Randell; Friedrich Ludwig Bauer; NATO Science Committee: Software engineering : report on a conference sponsored by the NATO Science Committee.  Brussels : Scientific Affairs Division, NATO, 7th to 11th October 1968.  (englanniksi)
Aiheesta muualla

Kuvia tai muita tiedostoja aiheesta Ohjelmistokehitys Wikimedia Commonsissa
Lee Rocker

Lee Rocker vuonna 2007.
Lee Rocker (oikealta nimeltään Leon Drucker, 3. elokuuta 1961 Massapequa, New York) on yhdysvaltalainen rockabilly-basisti.
Lee Rocker tuli tunnetuksi Stray Cats -yhtyeestä, joka niitti mainetta erityisesti 1980-luvun alkupuolella, ensin Englannissa, mutta myöhemmin maailmanlaajuisesti. Yhtyeessä soittivat Rockerin lisäksi Brian Setzer (kitara, laulu) ja Slim Jim Phantom (rummut), oikealta nimeltään James McDonnell.
Rocker keräsi huomiota villillä soittotyylillä, jossa hän kieppui, seisoi, makasi ja teki milloin mitäkin läskibassonsa kanssa.
Vuonna 1985 Lee Rocker, Slim Jim Phantom ja Earl Slick perustivat yhtyeen nimeltä Phantom, Rocker & Slick. Yhtye teki kaksi levyä.
Lee Rocker ja Slim Jim Phantom perustivat 1990-luvulla myös yhtyeen Swing Cats.
Lee Rocker soitti myös Freddie Mercuryn muistokonsertissa ainoana Stray Catsin jäsenenä.
Stray Cats on esiintynyt 2000-luvulla alkuperäisessä kokoonpanossaan. Stray Cats esiintyi vuonna 2004 Helsingin jäähallissa kiertueella, jonka jokainen keikka nauhoitettiin ja julkaistiin CD:nä. Vuonna 2008 Stray Cats oli alkuperäisessä kokoonpanossaan uudestaan Helsingissä.
Nykyisin Lee Rocker esiintyy omalla nimellään, mutta myös aiempien yhtyeidensä kanssa. Rocker on julkaissut useita soololevyjä, joista uusin on vuoden 2012 alussa julkaistu Night Train to Memphis.
| Auktoriteettitunnisteet  |
| --- | --- |
Kansainväliset:  ISNI  VIAF  WorldCat 
Kansalliset:  Espanja  Ranska  BnF data  Saksa  Yhdysvallat 
Taiteenala:  MusicBrainz 
Henkilöt:  DDB 
Muut:  Europeana
Maria Nagaja

Marija (Maria) Fjodorovna Nagaja (ven. Мария Фёдоровна Нагая; n.  1553 – 1608) oli Venäjän tsaarin Iivana Julman viimeinen vaimo. Heidän poikansa oli hämärissä oloissa kuollut Dmitri Ivanovitš.
Elämä

Maria meni naimisiin Iivana Julman kanssa vuonna 1581 ja synnytti vuotta myöhemmin heidän poikansa Dmitrin. Maria ei ollut miehensä suosiossa, ja vain pojan syntymä säästi hänet karkotukselta hovista.
Vuonna 1584 kuollut Iivana ei jättänyt Marialle testamentissaan lainkaan omaisuutta, vaan tämä joutui elämään poikansa perimän Uglitšin kaupungin maatuloilla, ja sekä Maria että hänen poikansa asetettiin pajarien holhouksen alle. Uudeksi tsaariksi tuli Marian poikapuoli Fjodor I, mutta todellista valtaa käytti hovimies Boris Godunov. Marialle myönnettiin säännöllinen avustus, mutta hän joutui jättämään hovin ja pääkaupungin ja muuttamaan poikansa ja veljiensä kanssa poikansa Uglitšiin.
Vuonna 1591 Marian poika Dmitri kuoli Uglitšissa epäselvissä oloissa, ja Godunov järjesti komission tutkimaan Dmitrin kuolemaa. Maria ja hänen veljensä tukivat huhua, että hänen poikansa olisi kuollut Godunovin järjestämän poliittisen murhan uhrina, ja tukivat mellakkaa, joka hyökkäsi Godunovia kannattaneiden pajarien taloihin Uglitšissa. Heidät kuitenkin kutsuttiin Moskovaan, jossa Mariaa ja hänen sukulaisiaan syytettiin ”rikollisesta laiminlyönnistä”, minkä seurauksena hänen veljensä vangittiin ja hänet pakotettiin nunnaksi Beloozeron luostariin.
Vuonna 1604 huhuttiin, että Maria olisi tavannut Dmitri Ivanovitšina esiintyneen huijarin Vale-Dmitri I:n, joten Boris Godunov kutsui hänet kuulusteltavaksi, mutta hän kielsi tavanneensa Vale-Dmitrin, ja hänet lähetettiin takaisin luostariin. Vuonna 1605 Maria ”tunnisti” Moskovaan saapuneen Vale-Dmitrin pojakseen ja palasi itsekin Moskovaan. Kaikki hänen perheenjäsenensä vapautettiin, ja heille annettiin peruutetut arvot ja takavarikoitu omaisuus.
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Maria Nagaya
Käännös suomeksi
S.T.A.L.K.E.R.: Call of Pripyat

| S> T.A.L.K.E.R.: Call of Pripyat |
| --- | --- |

Kehittäjä:  GSC Game World
Julkaisija:  GSC Game World bitComposer Games Viva Media
Jakelija:  Steam, GOG.com ja Humble Store
Pelisarja:  S.T.A.L.K.E.R.
Pelimoottori:  X-Ray Engine 1.6
Julkaistu:  IVY 2. lokakuuta 2009NA 2. helmikuuta 2010EU 5. helmikuuta 2010AUS 23. helmikuuta 2010
Lajityyppi:  ensimmäisen persoonan ammuntapeli, selviytymiskauhu
Pelimuoto:  yksinpeli, moninpeli
Ikäluokitus:  ESRB: M  Virheellinen ESRB-arvo PEGI: 16
Alusta:  Microsoft Windows
Jakelumuoto:  DVD
Lisää peliartikkeleitaVideopelien teemasivulla
Infobox OK  : 
S.T.A.L.K.E.R.: Call of Pripyat on ukrainalaisen pelitalon GSC Game Worldin kehittämä ensimmäisen persoonan ammuntapeli. Peli on jatko-osa S.T.A.L.K.E.R.-pelisarjan ensimmäiselle pelille S.T.A.L.K.E.R.: Shadow of Chernobyl ja samalla sarjan kolmas osa. Peli julkaistiin Microsoft Windowsille vuonna 2009.
Tausta

Pelin tapahtumat sijoituvat hieman Shadow of Chernobylin jälkeiseen aikaan. Kun Strelok sulki aivot tuhoavan voimakentän Prypjatin kaupungin ympäriltä, armeija huomaa tilaisuuden tulleen ottaa ”vyöhyke” (The Zone) komentoonsa laajalla sotilasoperaatiolla. Jokin menee kuitenkin pahasti pieleen ja yhteys kaikkiin Prypjatiin matkalla olleisiin helikoptereihin menetetään. Pelissä pelaaja ohjaa armeijan leivissä olevaa majuri Alexander Degtyarevia, jonka tehtävänä on tutkia mitä helikoptereille tapahtui.
Vastaanotto

GameSpot antoi pelille arvosanaksi 8/10 arvostelussaan.
Aiheesta muualla

S.T.A.L.K.E.R.: Call of Pripyat MobyGamesissa (englanniksi)
Virallinen sivusto
S.T.A.L.K.E.R.
| --- | --- |
Videopelit:  Stalker: Shadow of Chernobyl  Stalker: Clear Sky  S.T.A.L.K.E.R.: Call of Pripyat  S.T.A.L.K.E.R. 2: Heart of Chornobyl 
Kirjat:  Stalker: Huviretki tienpientarelle 
Televisio:  Stalker
Karl Johan Lund

Karl Johan Lund (13. joulukuuta 1844 Kristiinankaupunki – 9. helmikuuta 1904 Sotkamo) oli suomalainen tuomari, pormestari ja valtiopäivämies.
Lundin vanhemmat olivat kauppias Anders Johan Lund ja Josefina Elisabet Hägglund ja puoliso vuodesta 1876 Matilda Hanna Roschier. Lund tuli ylioppilaaksi 1864 ja suoritti tuomarintutkinnon 1871, varatuomarin arvon hän sai 1874. Lund työskenteli auskultanttina Vaasan hovioikeudessa ja tuli oikeusneuvosmieheksi Kristiinankaupunkiin 1872. Kaupungin pormestarina hän toimi 1881–1892 ja sitten Kajaanin tuomiokunnan tuomarina. Valtiopäivillä Lund edusti porvarissäädyssä Kristiinankaupunkia 1885.
Asianajaja ja Loviisan pormestari Paul Åke Lund sekä Tornion pormestari Arne Lund olivat Karl Johan Lundin poikia.
Magnus (herttua)

| Magnus |
| --- | --- |
 Magnuksen majesteetinsinetti.
Liivinmaan kuningas
Valtakausi:  1570–1578

Syntynyt:  1540 Kööpenhamina, Tanska
Kuollut:  1583 Piltene, Kuurinmaa
Puoliso:  Staritsan Maria Vladimirovna
Lapset:  Marie Eudoxia
Suku:  Oldenburg
Isä:  Kristian III
Äiti:  Saksi-Lauenburgin Dorothea
Uskonto:  luterilainen
Magnus tai Maunu oli tanskalainen Holsteinin herttua, joka sai Liivinmaan sodan yhteydessä Läänenmaan-Saarenmaan piispan arvon ja territorioita Saarenmaalla. Myöhemmin hän liittoutui Moskovan Venäjän tsaarin Iivana Julman kanssa, jolta hän sai tsaarin vasallina Liivinmaan kuninkaan arvonimen. Magnus soti Venäjän puolella Ruotsia ja Puolaa vastaan, kunnes hän vuonna 1578 vaihtoi puolta. Kuninkaan arvosta luopunut Magnus kuoli köyhänä vuonna 1584.